Motor Trend

Motor Trend, ավտոմեքենաների ամերիկյան ամսագիր՝ հիմնադրված 1949 թվականի սեպտեմբերին Լոս Անջելես քաղաքում։ Հրատարակչության ամենամսյա տպաքանակը կազմում է ավելի քան մեկ միլիոն օրինակ։
Ամսագիրը նվիրված է հայրենական և արտասահմանյան արտադրության մեքենաներին՝ նրանց սպառողական որակների, համեմատական թեստերի, հարցազրույցների, ավտոսպորտի աշխարհից նորությունների, նոր մեքենաների ներկայացման, տարբեր մոդելների տեխնիկական առանձնահատկությունների շեշտադրմամբ և բոլոր այն թեմաների ներկայացմամբ, որոնք այս կամ այն կերպ կապված են ավտոմեքենաների արդյունաբերության հետ։ Բացի այդ՝ հրատարակությունը հրապարակում է ավտոմեքենաների սեփական վարկանշային աղյուսակը՝ «Motor Trend Car of the Year» անվամբ։


== Պատմություն ==
«Motor Trend» ավտոմեքենաների հրատարակչությունը հիմնադրվել է Լոս Անջելես քաղաքում (ԱՄՆ, Կալիֆոռնիա նահանգ) 1949 թվականին։ Ամսագրի առաջին համարը «The Magazine for a Motoring World» անունով հրատարակվել է Petersen Publishing Company հրատարակչության կողմից։ Ավելի ուշ՝ 1998 թվականին, հրատարակության իրավունքները վաճառվեցին EMAP հրատարակչական տանը (այժմ՝ Ascential), որը վերավաճառեց դրանք Primedia մեդիախմբին 2001 թվականին։ 2007 թվականից սկսած՝ ամսագիրը հրատարակվում է TEN: The Enthusiast Network մեդիաընկերության կողմից։
«Motor Trend»-ը առաջին հրատարակչությունն է, որը սկսել է հրատարակել ավտոմեքենաների սեփական ամենամյա վարկանշային աղյուսակը։ Առաջին տրանսպորտային միջոցը, որն արժանացել է տարվա ավտոմեքենայի ամսագրի վարկածով, եղել է V8 շարժիչով Cadillac-ը 1949 թվականին։ Չնայած նրան, որ ժամանակին արտադրող ընկերությունը չէր ցանկացել ստանալ նոր ամսագրի մրցանակը, այնուամենայնիվ ավելի ուշ այն հպարտությամբ ընդունել էր մրցանակը գովազդային նյութեր կազմելու ժամանակ։ «Motor Trend» ամսագիրը հիմնել է սեփական վարկանշային աղյուսակը Տարվա եվրոպական մեքենա մրցանակի (1964 թվական) ստեղծումից բավականին ժամանակ առաջ։


== Բովանդակություն ==
«Motor Trend» ամսագրի բովանդակությունը բաժանված է ըստ թեմատիկ բաժինների։


=== Թեստ դրայվներ ===
Ամեն ամիս հրատարակչությունը հրապարակում է ավտոմեքենաների սեփական թեստ-դրայվները՝ ընթերցողին տրանսպորտային միջոցի հիմնական առանձնահատկությունները ներկայացնելու և շահագործման բոլոր կողմերը ցույց տալու նպատակով։


=== Մոդելների համեմատություն ===
Հոդվածները, որոնք նվիրվում են տրանսպորտային միջոցների (այնպիսիք, ինչպիսիք են կառավարելիությունը, շահագործման արժողությունը և այլն) սպառողական որակների համեմատությունը, բաժանվում են երկու ձևի. մեծ և փոքր։ Առաջինի շրջանակներում հեղինակները համեմատում են երկուսից երեք ավտոմեքենա։ Ամսվա լավագույն համեմատական գրառումները հրապարակվում են ամսագրի Յութուբյան պաշտոնական ալիքում և վերնագրվում են «Head 2 Head»: Մեծ համեմատական գրառումները նվիրվում են ավելի քան 5-7 ավտոմեքենաների և ներառում են երկարատև ճանապարհային փորձություններ։


=== Ժամանակակից միտումներ ===
The Trend բաժինը ծանոթացնում է ընթերցողներին վերջին նորությունների և նորարարությունների հետ, որ առկա են ավտոմեքենաշինության ոլորտում։ Հրապարակվում են արտադրող կազմակերպությունների մամլո հաղորդագրություններ, քննադատություններ, նոր կամ նորացված մոդելների մասին տեղեկություններ և այն ամենը, ինչը կապված է ավտոմեքենաների արդյունաբերության աշխարհի հետ։


=== Ավտոտնակ ===
«Motor Trend» հրատարակչությունն ունի սեփական ավտոտնակն իր ավտոմեքենաների պարկով, որը տեղակայված է Լոս Անջելեսի գրասենյակի մոտ։ Ամսագրի խմբագիրների մեծ մասն ունեն իրենց ավտոմեքենաները և իրենց պարտականությունների շրջանակում է տվյալ տրանսպորտային միջոցով կառավարումը ամենօրյա հիմունքներով։ Արդյունքում՝ նրանք պարտավոր են գրել որոշակի մոդելները շահագործելու գործընթացի մասին։ Ամեն ամիս մեկից երկու նոր տրանսպորտային միջոց է ավելանում մեքենաների թվին՝ փոխարինելով նրանց, որոնք արդեն անցել են թեստավորումը։ Յուրաքանչյուր երկարաժամկետ թեստ տևում է մոտավորապես մեկ օրացուցային տարի։ Չնայած դրան՝ ոչ բոլոր ավտոմեքենաներն են հայտնվում ամենամսյա թողարկման մեջ, սակայն շարունակում են շահագործվել հետագա հետազոտությունների համար։ Որպես կանոն, տվյալ բաժինը հրապարակվում է տարվա վերջում։


=== Այլ ===
Ամսագրում բացի հիմնական բաժիններից հայտնվում են տարբեր թեմատիկ կատեգորիաների հոդվածներ։ Այսպես, օրինակ, թողարկումներից մեկի ժամանակ հրատարակչությունը հրապարակել էր «Real MPG» բաժինը, որի հոդվածը պատմում էր տարբեր պայմաններում վառելիքի ծախսման թեստավորման իրական ցուցանիշների մասին՝ արտադրողի կողմից հայտարարված տվյալների հետ համեմատությամբ։


== Ծանոթագրություններ ==


== Արտաքին հղումներ ==
Motor Trend ամսագրի կայք (անգլ.)